# Ministru kabineta noteikumu projekta **„Grozījumi Ministru kabineta 2008.gada 25.augusta noteikumos Nr.693 „Noteikumi par mērīšanas līdzekļu kalibrēšanu””** sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru prezidenta 2013.gada 18.jūnija rezolūcija Nr.12/2013-JUR-114.  Ministru kabineta noteikumu projekts „Grozījumi Ministru kabineta 2008.gada 25.augusta noteikumos Nr.693 „Noteikumi par mērīšanas līdzekļu kalibrēšanu”” (turpmāk – noteikumu projekts) izstrādāts, lai saskaņotu Ministru kabineta 2008.gada 25.augusta noteikumu Nr.693 „Noteikumi par mērīšanas līdzekļu kalibrēšanu”” (turpmāk – MK noteikumi Nr.693) prasības ar likumu „Grozījumi likumā „Par mērījumu vienotību”” (stājās spēkā 2013.gada 5.jūnijā). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumi Nr.693 nosaka prasības mērīšanas līdzekļu kalibrēšanai, kalibrēšanas periodiskumu, mērīšanas līdzekļu precizitātes klases, kā arī mērīšanas līdzekļu metroloģiskās kontroles kārtību.  Ar grozījumiem likumā „Par mērījumu vienotību”, kas stājās spēkā 2013.gada 5.jūnijā, tika paplašinātas Patērētāju tiesību aizsardzības centra tiesības, kas attiecas uz valsts metroloģiskās uzraudzības organizāciju, tas ir pieprasīt mērīšanas līdzekļa lietotājam izņemt mērīšanas līdzekli no lietošanas un veikt mērīšanas līdzekļa ārpuskārtas kalibrēšanu, ja radušās aizdomas par mērīšanas līdzekļa neatbilstību normatīvo aktu par kalibrēšanu prasībām.  Šāda prasība ir izteikta likuma „Par mērījumu vienotību” 101.panta sestās daļas 1.punktā, vienlaikus pilnvarojot Ministru kabinetu noteikt kārtību, kādā tiek veikta ārpuskārtas kalibrēšana. Ņemot vērā iepriekš minēto, nepieciešams izdarīt grozījumus MK noteikumos Nr.693, precizējot un papildinot noteikumu izdošanas pamatojumu, kā arī papildināt noteikumus ar kārtību, kādā tiek veikta ārpuskārtas kalibrēšana, kuras mērķis ir lietošanas laikā pārliecināties par attiecīgā mērīšanas līdzekļa atbilstību precizitātes klasēm vai maksimāli pieļaujamajām kļūdām. Patērētāju tiesību aizsardzības centrs gadījumos, kad ir pamatotas šaubas par attiecīgā mērīšanas līdzekļa neatbilstību noteiktajām prasībām, būs tiesīgs veikt attiecīgā mērīšanas līdzekļa ārpuskārtas kalibrēšanu. Ņemot vērā, ka Patērētāju tiesību aizsardzības centrs veic darbību publisko tiesību jomā, lemjot par nepieciešamību veikt attiecīgā mērīšanas līdzekļa ārpuskārtas kalibrēšanu, Patērētāju tiesību aizsardzības centram ir jāievēro publiskajās tiesībās nostiprinātos principus. Noteikumu projekts paredz trīs iespējamos ārpuskārtas kalibrēšanas veikšanas veidus:Gadījumā, ja mērīšanas līdzekli ir iespējams izņemt no lietošanas vietas, Patērētāju tiesību aizsardzības centrs to izņem un nodod ārpuskārtas kalibrēšanas veikšanai akreditētai laboratorijai;  1. Gadījumos, ja mērīšanas līdzekļa īpašību (piemēram, izmērs, svars un novietojums) dēļ tā izņemšana no lietošanas vietas nav iespējama, Patērētāju tiesību aizsardzības centrs organizē mērīšanas līdzekļa ārpuskārtas kalibrēšanu mērīšanas līdzekļa lietošanas vietā; 2. Gadījumos, ja mērīšanas līdzekļa nekavējoša lietošanas pārtraukšana tā īpašību (piemēram, izmērs, svars un novietojums) dēļ nav iespējama, mērīšanas līdzekļa lietotājam pēc Patērētāju tiesību aizsardzības centra norādījumu saņemšanas 10 dienu laikā ir jāpārtrauc mērīšanas līdzekļa lietošana un par to jāinformē Patērētāju tiesību aizsardzības centrs, kurš savukārt veiks pārbaudi atbilstoši pirmajā un otrajā punktā minētajai kārtībai.  Patērētāju tiesību aizsardzības centra norādījumu par mērīšanas līdzekļa lietošanas pārtraukšanu var tikt doti, vai nu norādot to pārbaudes aktā vai arī sniedzot mērīšanas līdzekļa lietotājam informāciju vēstules veidā. Šie trīs iespējamie ārpuskārtas kalibrēšanas veidi ir noteikti ar mērķi nepalielināt mērīšanas līdzekļu lietotājiem pārlieku lielu administratīvo slogu, lai Patērētāju tiesību aizsardzības centram būtu iespēja pieskaņot ārpuskārtas kalibrēšanas veidu katrai attiecīgajai situācijai. Ar noteikumu projektu tiek pilnībā izpildīts likuma „Par mērījumu vienotību” 6.panta otrajā daļā, 10.1 panta sestās daļas 1.punktā un likuma „Par atbilstības novērtēšanu” 7.panta pirmajā daļā Ministru kabinetam dotais deleģējums, kas sevī aptver šādus jautājumus: 1) nosaka prasības mērīšanas līdzekļiem; 2) nosaka kalibrēšanas periodiskumu un mērīšanas līdzekļu precizitātes klases; 3) nosaka mērīšanas līdzekļu metroloģiskās kontroles kārtību, tajā skaitā arī kārtību, kādā tiek veikta mērīšanas līdzekļu ārpuskārtas kalibrēšana. Tāpat noteikumu projektā ir paredzēts redakcionāli precizēt noteiktās normas par laboratorijām, kas veic mērīšanas līdzekļu kalibrēšanu, proti, noteikumu tekstā paredzēts svītrot tiešās atsauces uz standartiem un to vietā izmantot atsauci uz attiecīgo jomu reglamentējošajiem normatīvajiem aktiem. Šobrīd akreditācijas sistēmas darbības pamatprincipus un kārtību nosaka Ministru kabineta 2008.gada 16.decembra noteikumi Nr.1059 „Noteikumi par atbilstības novērtēšanas institūciju novērtēšanu, akreditāciju un uzraudzību”. Vienlaikus noteikumu projektā ir paredzēts, ka veicot ārpuskārtas kalibrēšanu šo noteikumu pielikumā minētajām tvertnēm spirta, alkoholisko dzērienu un naftas produktu uzglabāšanai ir noteikta speciāla kārtība, kādā Patērētāju tiesību aizsardzības centrs rīkojas veicot mērīšanas līdzekļa ārpuskārtas kalibrēšanu lietošanas vietā. Pirms organizēt šo mērīšanas līdzekļu ārpuskārtas kalibrēšanu Patērētāju tiesību aizsardzības centram jāizvērtē, vai šādu darbību veikšana ir lietderīga, pamatota, samērīga un nerada būtisku administratīvo slogu attiecīgā mērīšanas līdzekļa lietotājam. |
| 3. | Projekta izstrādē iesaistītās institūcijas | Patērētāju tiesību aizsardzības centrs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mērīšanas līdzekļu lietotāji un laboratorijas, kas kalibrē mērīšanas līdzekļus, kā arī Patērētāju tiesību aizsardzības centrs, kas veic mērīšanas līdzekļu valsts metroloģisko uzraudzību. |
| 2. | Tiesiskā regulējuma ietekme uz tautsaimniecību un administratīvo slogu | Gadījumos, kad rodas pamatotas šaubas par mērīšanas līdzekļu neatbilstību normatīvajiem aktiem, Patērētāju tiesību aizsardzības centrs ir tiesīgs veikt mērīšanas līdzekļu ārpuskārtas kalibrēšanu. Šādos ārpuskārtas gadījumos mērīšanas līdzekļu lietotājiem minimāli varētu palielināties administratīvais slogs, kas būtu attaisnojams ar riskiem, ko rada lietošanā esošie neatbilstošie mērīšanas līdzekļi. Ņemot vērā mērīšanas līdzekļu daudzveidību un to nepārtrauktu uzlabošanu un atjaunošanu, ievērojot jaunākās zinātniskās un tehnoloģiskās attīstības tendences, prognozēt atbilstošu administratīvā sloga apmēru saistībā ar ārpuskārtas kalibrēšanu nav iespējams, jo katra mērīšanas līdzekļa lietotājam šis slogs būs atšķirīgs. Ja iekārta, uz kuras ir uzstādīts mērīšanas līdzeklis, netiks lietota ārpuskārtas kalibrēšanas laikā, tad administratīvais slogs pēc būtības netiks radīts. Tāpat administratīvais slogs būs atšķirīgs gadījumos, kad ārpuskārtas kalibrēšana tiks veikta lietošanas vietā, pretstatā gadījumiem, kad mērīšanas līdzeklis būs jādemontē un jānosūta akreditētai laboratorijai pārbaudes veikšanai. |
| 3. | Administratīvo izmaksu monetārs novērtējums | Paredzamās administratīvās izmaksas nepārsniedz noteiktās robežas, līdz ar to noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Noteikumu projekta papildus ietekme uz valsts budžetu netiek plānota. Noteikumu projektā minētās funkcijas tiks īstenotas esošā budžeta ietvaros. |

*Anotācijas III, IV, V un VI. sadaļa – projekts šīs jomas neskar.*

Iesniedzējs:

Ekonomikas ministrs V.Dombrovskis

Vīza:

valsts sekretārs   M.Lazdovskis

12.08.2014. 16:04

982

Freibergs

67013268, [Normunds.Freibergs@em.gov.lv](mailto:Normunds.Freibergs@em.gov.lv)